Vyf vas ná ses in bus doodbrandDie uitgebrande bus. Foto: SAPD Vyf mense is in hegtenis geneem nadat ŉ bus vol mynwerkers Maandagaand met opset aan die brand gesteek is en ses mense doodgebrand het. Brig. Motlafela Mojapelo, woordvoerder van die polisie, het gesê ŉ spesiale taakspan het twee dae en nagte deur gewerk om die “gruwelike voorval” te ondersoek. Dit het daartoe gelei dat vyf mense op verskillende plekke in hegtenis geneem is. Die vyf verdagtes, tussen 21 en 30 jaar oud, sal Donderdag in die Mecklenburg-landdroshof op ses aanklagte van moord, poging tot moord en opsetlike saakbeskadiging verskyn. Maroela Media het vroeër berig die voorval het by die Driekop-busstasie buite Burgersfort in Limpopo gebeur waar mynwerkers opgelaai is om hul aandskof te begin. Die bus het omstreeks 20:00 by die stasie stilgehou toe twee onbekende verdagtes in die bus geklim het. Die verdagtes het ŉ vlambare vloeistof oor die bus uitgegooi, dit aan die brand gesteek en vinnig uitgespring. Die hele bus het onmiddellik vlam gevat met ongeveer 50 mense binne. Van die passasiers kon daarin slaag om deur die vensters te ontsnap, maar ses mense het binne die bus doodgebrand. Altesaam 28 mense is met brandwonde na ŉ hospitaal gehaas. Mojapelo het gesê die proses om die oorledenes uit te ken het reeds begin en hul name sal binnekort bekendgemaak word. Lt.genl. Nneke Ledwaba, provinsiale polisiekommissaris, het die ondersoekspan gelukgewens met hul pogings om die verdagtes so vinnig vas te trek. Volgens Mojapelo kan nog inhegtenisnemings moontlik volg.